Dr MJ du Plessis Gereformeerde Kerk Bellville Datum: 2 Oktober 2005 (oggend)
Sing vooraf: Psalm 88:2; Psalm 132:5.
Na die wet vereer ons God met Psalm 86:8
Skriflesing: 1 Petrus 4
Teks: 1 Petrus 4:7
En die einde van alle dinge is naby; wees dan ingetoë en nugter, om te kan bid. (1 Petrus 4:7 AFR53)
Dit is veral wanneer ons in ’n krisis beland, wanneer ons ons koppe kan verloor en dinge verkeerd verstaan en verkeerd optree.
Die Here het gewaarsku dat in die laaste stuk tyd van die aarde se geskiedenis, voordat die Here kom, dit baie rof sal gaan met die gelowiges.
In hierdie tyd moet ons baie nugter bly en nie moed verloor nie.
Ons moet aanhou bid – reg bid en ook vir die regte dinge bid.
1. Nugterheid in die eindtyd
2. My nugterheid en my medegelowiges
Petrus het onthou dat die Here Jesus hulle geleer het om te waak teen swelgery en dronkenskap en die sorge van die lewe, want ’n mens kan so verdiep raak in sulke dinge dat jy jouself uit die wederkomsverwagting van die Here uitlewe, en dan oorval die wederkoms jou soos ’n dief in die nag.
Die Here Jesus het hulle by daardie geleentheid ook ernstig gemaan om altyddeur te waak en te bid om al die verskrikking wat in die laaste dae oor die aarde kom, te ontvlug.
Die Here Jesus het hulle toe ook daaraan herinner dat hulle in die laaste oomblikke voor die Seun van die mens sal staan (Luk. 21:34-36).
Veral die opdrag van die Here om te bid is baie belangrik.
Deur die gebed is ons op enige plek en enige tyd met ons hemelse Vader in verbinding.
Deur die gebed het ons elke oomblik toegang tot direk voor die troon van die almagtige God.
Waarom is dit vir die Here so belangrik dat ons moet bid?
Omdat die laaste dae nie ’n aangename tyd vir die gelowiges gaan wees nie. Dit gaan tye wees waarin die kerk (gelowiges) geweldig vervolg gaan word.
In die wêreld sal die wat die Here vrees, mishandel en gehaat word.
Hulle sal selfs die voorreg om te kan koop of verkoop ontneem word.
Uiteindelik sal die Here die dae korter maak ter wille van die wat glo.
Daar sal verdeeldheid en twis onder die mense heers – selfs in een huisgesin sal ’n man en sy seuns mekaar haat en doodmaak oor die evangelie van Jesus Christus.
Dit is ’n tyd van verwarring waarin die waarheid en die leuen so naby aan mekaar kom dat dit baie moeilik word om agter te kom wat reg en wat verkeerd is.
Dit is wat Petrus in gedagte het as hy die gelowiges wat sy brief lees, daaraan herinner dat die einde van die tyd aangebreek het. Die absolute einde wanneer die tyd op die aarde gaan ophou om te bestaan, is naby.
Die ewigheidstoestand gaan begin, maar ons is nog nie daar nie.
Ons is nou in die tyd net voordat die Here kom. Dit is die tyd van verskrikking en verwarring.
Hoe gaan ons dit hanteer as dinge rondom ons nog slegter word as wat dit nou is?
As daar meer mense doodgeskiet word – as ons lewe self bedreig word, en as ons gemartel word omdat ons glo?
Wat maak ons met alles wat die toenemende hoeveelheid verdwalende geloofsleiers vir die kerk opdis?
Hoe gaan ons ons kinders leer om te onderskei as daar nog meer dwaling in die kerk en in die algemene lewe tot stand kom?
Dit is te eenvoudig om net te sê dat ons sal glo.
Wat gaan ons glo?
En hoe gaan ons verstaan wat die plek van al die lyding wat oor ons kom in die raad van die Here is?
Dit is waarom die Here vir ons laat weet dat ons nugter moet wees.
Ons moet nie toelaat dat die sorge van die wêreld ons insluk nie.
Sorge van die wêreld is dinge soos geldsake,
of ons nog ’n werk het of nie, en
die politieke klimaat in ons land.
Ons moet nie toelaat dat die vlamme en geweerskote om ons ons losruk uit die hand van die Here nie, want hierdie dinge kan nie een by die graf verbygaan nie.
Hulle het almal ’n duidelike afsnypunt: Wanneer die Here op die wolke kom, word daardie dinge saam met die ou wêreld vernietig.
Ons moet veral aandag gee aan die dinge wat hiervandaan af saam met ons na die nuwe hemel en die nuwe aarde toe gaan.
Om dit te kan doen, moet ons ons insigte oefen sodat ons die dinge wat gebeur, kan onderskei:
Ons moet weet watter magte die dinge beplan en uitvoer
Ons moet ook weet of die Here met al hierdie ongeregtighede tevrede is of nie.
Ons moet ook weet of die dinge wat met ons gebeur en wat vir ons aangebied word om te glo, reg of verkeerd is, en of ons daaraan mag deelneem of nie.
Daarom is nugterheid so belangrik.
Alles gaan ten diepste oor die eer van die Here. Hierdie preek van Petrus gaan daaroor dat daar tye sal kom wanneer dit baie moeilik sal wees om die eer van die Here te dien:
Nie net omdat ons doodgemaak sal word wanneer ons dit doen nie,
maar ook omdat reg en verkeerd so deurmekaar sal raak dat dit uiters moeilik sal wees om te weet wanneer ons beginsels nog reg is en of ons nie dalk al verdwaal het nie.
Dit kan moeilik wees om te bly wag vir die wederkoms, want ons lewe in tye waarin dinge gebeur en allerhande verskuiwings plaasvind.
As die Here nie kom nie, kan ons geloof begin verlep en dan kan ons dink dat die wederkoms dalk nie waar is nie – veral as ons geloof onder konstante druk kom, en ons nie die dinge wat ons glo, kan sien gebeur nie.
Psalm 90 verwys daarna dat die lewe so vol moeite en verdriet is.
Uit hierdie hoek gesien is die aansporing van Petrus dat ons moet onthou dat die einde naby is, en dat ons moet aanhou bid, dus heeltemal in plek en baie nodig.
Daarom moet ons nugter wees, want nugterheid sal ons sover bring dat ons die ware God bly aanbid.
As ons deur die res van die Bybel lees sal ons sien dat nugterheid gebruik word om te waarsku teen dronkenskap,
Die Bybel leer veral dat nugterheid ’n geestelike inslag het, wat wil hê dat ons hele lewe geloofsgerig en heilig moet wees (Luk. 21:34vv.; 2 Pet. 3:11; 1 Tess. 5:6vv.).
Die Here gebruik hierdie woord nugterheid om ons te maan tot geestelike waaksaamheid en nougesetheid in ons daaglikse lewe.
Dit bring ons vanself daarby dat ons die Here sal opsoek in aanbidding – deur die gebed.
Een mens alleen kan nie glo en hemel toe gaan nie. Die Here het ons in groepsverband tot mekaar geplaas – in een gemeente.
Deur die bloed van sy Seun het ons wat glo almal sy kinders geword – en so gesien is die kerk van die Here sy huisgesin. Ons is sy Bruid, maar ons is ook sy kinders wat Hom aanbid as “Ons Vader wat in die hemele is”.
Daarom moet die gelowiges mekaar bystaan in hierdie proses van nugter wees en om te bid.
Daarvoor is liefde nodig, want mense is soms baie onklaarkomstig met mekaar.
Ons sondig ook dikwels teenoor mekaar, en dan is die gevaar daar dat ons van mekaar af kan wegbreek – veral wanneer ons onder spanning en vervolging kom soos wat dit aan die einde van die tye sal wees.
Dit is dus noodsaaklik dat een van die karaktertrekke van die gebede van die ware gelowiges sal wees dat die gelowiges wat in die eindtye lewe, mekaar vurig sal liefhê.
Die kwalifikasie dat hierdie liefde vurig moet wees, is belangrik, want die Here wil nie hê dat die gelowiges mekaar met ’n swak en kragtelose liefde moet liefhê nie.
Dit is net ’n vurige liefde wat kan maak dat gelowiges
mekaar hulle sondes vergewe, en
wat kan maak dat mense wat vol swakhede is, by mekaar sal bly, en
wat sal maak dat hulle saam in die gebed sal volhard totdat die Here op die wolke verskyn.
Die liefde en gebed is nie iets wat net in mense se harte bestaan nie. Dit moet prakties uitgelewe word, en dit moet in hierdie spanningsvolle tye fisies teenoor mekaar bewys word.
Dit kom onder andere tot uitdrukking in gasvryheid in die gemeente. Weer ’n keer met ’n kwalifikasie – sonder om te murmureer.
Wanneer iemand bereid is om gasvryheid te bewys, maar dit met ’n swak gesindheid doen, staan dit die Here nie aan nie.
Gasvryheid moet met volle oorgawe en met blymoedigheid bewys word.
In hierdie liefde en gasvryheid moet daar van ons ’n baie besondere getuienis uitgaan:
uit ons werke moet dit duidelik wees dat ons die krag van God en die genade van God duidelik verkondig vir die ander mense.
Dit plaas ’n geweldige verantwoordelikheid op ons, want in ons volharding en ons gebede en ons gasvryheid moet ons die eer van die Here uitstraal.
Die vraag is: Lewe ons werklik so naby aan die Here dat ons hierdie dinge kan doen?
Ons sal baie ernstig moet wees in die manier waarop ons die Here ken en dien, anders kan ons nie ons roeping teenoor die Here nakom nie.
Die punt is net dat die krag van ons geloof die krag bepaal wat ons uitstraal na ander mense toe.
Die Here het ook hierin voorsien. Vers 10 en 11 maak dit duidelik dat die Here genade aan ons bewys het en dat ons mekaar met hierdie genadegawes moet dien. Wanneer en waar het ons hierdie genadegawes ontvang?
Deur die kruis en met die uitstorting van die Heilige Gees.
Dit is waar dat die Here, wanneer ons gebore word, bepaalde gawes en talente aan ons gee.
Maar selfs hierdie gawes ontvang ons deur die genade van ons Here Jesus aan die kruis, want deur sy versoening aan die kruis het ons weer kinders van God geword aan wie Hy verskillende gawes en talente gee sodat ons sy beeld en sy heerlikheid daarmee kan verkondig.
Al hierdie gawes en talente wat ons ontvang het, werk uiteindelik saam in elkeen van ons om ons met nugterheid te laat kyk na die wêreldgeskiedenis wat om ons en met ons gebeur.
Die genade van die Here is nog groter as dit, want deur die kruis is ons deur die Here Jesus herskep.
Dit beteken dat ons as nuwe mense in God se genade opgestaan het uit die ellendes van die sonde.
Dit sluit ook herskepping van kortsigtigheid en angs of watter vrees ons ook al mag hê in, want ons vrees vir die oordeel van die Here (of ons angs vir die hel) is deur Jesus vervang met die blydskap van oorwinning oor al hierdie dinge.
Kom ons gaan ’n oomblik saam terug na die kruis toe.
Rondom Jesus het die onvriendelike soldate gestaan wat Hom gespot en gemartel het.
Saam met hulle was daar hierdie skare wat jillend geskreeu het dat Hy gekruisig moes word.
Dit is duidelik ’n prentjie van haat en wraak.
Wat doen die Here Jesus? Hy bly selfs in sulke oomblikke nugter en sien die dinge vir dit wat hulle werklik is – en Hy bid.
Hy behou ook in sy mensheid die nugterheid om te verstaan dat hierdie geweld binne die raamwerk lê van die verskriklike straf wat Hy moet dra.
Dit is deel van die verlossing wat Hy op daardie oomblik besig was om ’n werklikheid te maak.
Hy kyk by die mense verby en Hy sien die Satan wat hierdie mense aanhits.
Daarom bid Hy in daardie oomblikke dat God die Vader hierdie woeste skare mense hulle optrede moet vergewe, want hulle weet nie wat hulle doen nie.
Dit is hoe mens nugter bly en bid.
Juis deur Jesus se nugterheid en sy gebed word ons vergewe en herskep.
In die krag van sy Goddelike nugterheid wat deur die Heilige Gees gewerk word, stuur Hy ons in hierdie tye se lewe in.
Kom ons bid gereeld.
Ons bid ook dat die Here die vrese wat by sommiges van ons mag wees, wegneem.
Ons bid dat enige verdwaaldheid en onsekerheid en vrees wat by ons mag wees, vervang mag word met hierdie nugterheid en innerlike krag wat deur die Heilige Gees gewerk word.
Ons bid dat al die geweld van die eindtyd nie ons liefde vir God en ons medegelowiges sal blus nie.
As ons dit nou onthou en ons lees weer hierdie gedeelte in die Bybel, beteken dit noodwendig dat ons nie met angs deur die laaste dae gaan nie.
Ons gaan met ’n verwagting daardeur dat ons Here spoedig sal kom.
Dit beteken nie dat ons nie vrese sal hê nie – natuurlik sal ons hê, want ons is net mense.
Maar die nugterheid wat God die Heilige Gees in ons bewerk, laat ons verder sien as hierdie aardse vrees.
Dit laat ons die Here op die wolke sien kom, en saam met Hom die ewige volmaaktheid van sy koninkryk – ons nuwe blyplek.
Datum: 2 Oktober 2005 (oggend)